ג'וזף לוסי

ג'וזף לוסי (באנגלית: Joseph Losey; 14 בינואר 1909, לה קרוס – 22 ביוני 1984, לונדון) היה במאי סרטים ותיאטרון אמריקאי.

ביוגרפיה
לוסי נולד בלה קרוס שבויסקונסין. בצעירותו טס לוסי לגרמניה, שם למד עם ברטולט ברכט, הוא שב לארצות הברית ופילס את דרכו להוליווד. בתקופת המקארתיזם נחקר ונחשד לוסי בקשרים עם המפלגה הקומוניסטית והיה ברשימה השחורה של הוליווד. הקריירה שלו התנהלה בעצלתיים והוא עבר ללונדון, שם המשיך את עבודתו כבמאי. אפילו בבריטניה הוא נתקל בבעיות, בסרטו הבריטי הראשון The Sleeping Tiger, מותחן פשע המשתייך לסוגת הסרט האפל שיצא לאקרנים בשנת 1954 הוא השתמש בשם העט ויקטור הנבורי (Victor Hanbury) ולא בשמו האמיתי בכתוביות הקרדיט לבמאי; היות שכוכבי הסרט, אלקסיס סמיט (Alexis Smith) ואלכסנדר נוקס (Alexander Knox) חששו שהוליווד תחרים אותם בגלל עבודתם עם הבמאי. לוסי נשכר מטעם חברת הסרטים Hammer Film Productions לביים ב-1956 את הסרט X the Unknown, אולם לאחר מספר ימים שעבד על הפרויקט, כוכב הסרט, דין ג'אגר (Dean Jagger) סירב לעבוד עם לוסי בגלל שהוא חשב שהוא קומוניסט ולוסי הועבר מהפרויקט.

שיתוף פעולה עם הרולד פינטר
במהלך שנות השישים נכנס לוסי לשותפות בהפקה עם המחזאי הרולד פינטר, פעילות שהותירה את חותמה על קריירת התסריטאות שלו. השניים שיתפו פעולה בשלושה סרטים: "המשרת" (1963), "תאונה" (1967) ו"המקשר" (1970). כל שלושת הסרטים קצרו תשבחות רבות מהביקורת והיו מועמדים לפרסים יוקרתיים. "המקשר" זכה בפרס דקל הזהב. פינטר גם כתב עיבוד לפרוסט בשביל לוסי, אולם לא נמצאו המשאבים על מנת להפיק את הסרט.

כל אחד מהסרטים של פינטר ולוסי בחנו היבט אחר של מערכת המעמדות החברתיים בבריטניה ויחסי האדון-משרת (כמו ב"המשרת") והרומן הלא-חוקי בין ג'ולי כריסטי (מן המעמד העליון) לבין אלן בייטס (מן המעמד הבינוני) ב"המקשר"; בעוד שבסרט "תאונה" תואר עולמם של אנשי אוקספורד ומערכות היחסים שלהם מחוץ לנישואים, שחשפו צביעות בקרב המעמד הבינוני המשכיל.

יכולתו של פינטר לטעת רבדים שונים של משמעות בדיאלוגים שלו, צמצמה את מספר השורות בהן השתמשו הדמויות, מה שנראה על פני השטח כשיחת חולין, כל אלו הועצמו בשל יכולתו של לוסי ליצור דימויים קולנועיים רבי משמעות והיו חלק ממרכיבי ההצלחה של הסרטים הללו באותה עת.

שלהי הקריירה שלו
לוסי תכנן מזה זמן רב עיבוד קולנועי למחזה "גליליאו" של ברכט, אותו הוציא לבסוף לפועל ב-1975.את תפקיד גלילאו העניק לחיים טופול, באחת מהופעותיו המרשימות. גליליאו הופק עבור הטלוויזיה ומומן בחלקו בידי American Film Theatre, אם כי הוא הוסרט באנגליה. ב-1976 ביים את "מר קליין" בכיכובו של אלן דילון המספר על צרפת בימי הכיבוש הגרמני. הסרט התקבל בהערכה רבה ונחשב לאחת מיצירותיו הטובות ביותר.

לוסי ביים את האופרה "דון ג'ובאני" של וולפגנג אמדאוס מוצרט ב-1979, אותה צילם בוילה קפרה "לה רוטונדה" ובונטו שבאיטליה. הסרט הזה היה מועמד למספר פרסי סזאר ב-1980, בכללם עבור הבמאי הטוב ביותר.

חייו הפרטיים
לוסי היה נשוי שלוש פעמים. בשנים 1956–1963 היה נשוי לשחקנית הבריטית דורותי ברומילי (Dorothy Bromiley) ונולד להם בן, ג'ושוע לוסי (Joshua Losey), שנהיה שחקן. בן אחר שלו, גבריק לוסי (Gavrik Losey), נולד מנישואיו למעצבת האופנה והסופרת אליזבט הוק (Elizabeth Hawes). גבריק עזר לאביו בהפקת כמה מסרטיו. לוסי נישא בשלישית לפטרישיה מוהן (Patricia Mohan), שעיבדה את הלברית של לורנצו דה פונטה ל"דון ג'ובאני" ואת מחזהו של ניל דון (Nell Dunn)  (1985). נישואיו אלה של לוסי נמשכו עד לאחרית ימיו.

ביבליוגרפיה
 זאב רב נוף מסך גדול, הוצאת כתר, 1982.
 ג’ימס ליהי, הקולנוע של ג’וזף לוסי; עברית: דפנה לוי, ירושלים : הוצאת כתר, 1986.
 David Caute Joseph Losey: A Revenge on Life, 1994, Faber, 
 Michel Ciment Le Livre de Losey. Entretiens avec le cinéaste, Paris, Stock/Cinéma, 1979, 465 p.
 Michel Ciment Joseph Losey: l'oeil du Maître, Institut Lumière/Actes Sud, 1994, 360 p.
 Penelope Houston "Losey's Paper Handkerchief", Sight & Sound, Summer 1966, pp. 142–143.
 Gilles Jacob "Joseph Losey, or The Camera Calls", Sight & Sound, Spring 1966, pp. 62–67.

קישורים חיצוניים

 Senses of Cinema: Great Directors Critical Database
 ג'וזף לוסי ב-screenonline
 
 

זוכי פרס סזאר
במאי קולנוע אמריקאים
אישים המופיעים ברשימה השחורה של הוליווד
אמריקאים שנולדו ב-1909
אמריקאים שנפטרו ב-1984